Tennisster gekap oor sy inenting kry | Netwerk24
Tennisster gekap oor sy inenting kry
Victoria Azarenka laat haar nie onderkry deur kritiek nadat sy teen Covid-19 ingeënt is nie. Foto: Getty Images
Victoria Azarenka, wenner van twee Grand Slam-titels, het haar reg om te kies verdedig nadat sy deur 'n aanhanger op sosiale media gekritiseer is omdat sy teen Covid-19 ingeënt is.
SkySport berig die Belarus, 15de op die wêreldranglys, het haar aan vandeesweek se WTA-toernooi in Stuttgart onttrek om haar inenting te kry. Sy het foto's van haar besoek aan 'n kliniek op Instagram gedeel.
'n Aanhanger wat teen inentings gekant is, het Azarenka se besluit gekritiseer en beweer die inspuiting is onveilig en onnodig. Die wenner van die Australiese Ope in 2012 en 2013 het haar egter nie daardeur laat onderkry nie en sê as diegene wat gekant is teen inentings hul reg om te kies mag verdedig, kan hulle nie mense kritiseer wat kies om dit te ontvang nie.
"Hoekom het mense 'n probleem met ander mense se keuses wanneer dit nie met hul oortuigings ooreenstem nie?" vra sy.
"Ek het niemand gemaan om ingeënt te word nie. Ek het gesê wat ek doen, volgens my kennis en oortuigings, is die regte besluit vir my."
Inentings is vanjaar 'n verdelende onderwerp in tennis. Sommige topspelers soos Andrey Rublev en Elina Svitolina is uitgesproke oor die feit dat hulle daarteen gekant is.
Die ATP en WTA beloon spelers wat die entstof kry deur hulle aan 'n korter kwarantyntydperk en minder beperkende veiligheidsmaatreëls by toernooie te onderwerp. – Sportredaksie